### Beslutning

Fremsendes til Børn og Unge-udvalget til behandling i henhold til beslutning i byrådets møde den 10. marts 2021.

### Resumé

På finansloven for 2021 blev det vedtaget at indfase minimumsnormeringerne ét år hurtigere, så de er indført i 2024 i stedet for 2025 som var forudsat i aftalen om finansloven for 2020.

Til at finansiere fremrykningen, blev der afsat ekstra midler på finansloven for 2021 sammen med en forudsætning om finansiering af minimumsnormeringer over forældrebetalingen. Partierne bag minimumsnormeringerne er enige om at fastholde det udgangspunkt, at forældre betaler op til 25 pct. af udgiften til en plads i dagtilbud. Dette både i indfasningsårene og fra 2024, hvor de lovbundne minimumsnormeringer træder i kraft.

Denne indstilling beskriver den betydning fremrykningen af minimumsnormeringerne får for forældrebetalingstaksterne samt dagtilbuddenes økonomi.

Da Alma Kjeldsen blev vedtaget, var Aarhus Kommunes andel af finanslovsmidlerne til minimumsnormeringer ikke meldt ud endnu. Der er i indstillingen taget udgangspunkt i de beløb, der indgår i B2021, korrigeret for det statslige tilskud, som efterfølgende er udmeldt til kommunerne. Afvigelserne fra det forudsatte i B2021 vil blive beskrevet i budgetmaterialet til B2022, herunder også de bevillingsmæssige konsekvenser, når det statslige bidrag overgår fra at være et direkte tilskud til at indgå i bloktilskuddet.

### Indstilling

Det indstilles:

At 1) forældrebetalingen i dagtilbud hæves pr. 1. april 2021, ved at lade puljemidlerne til indfasning af minimumsnormeringer indgå i fastsættelsen af forældrenes egenbetaling.

At 2) der ikke opkræves ekstra forældrebetaling for de første tre måneder i 2021.

At 3) forældrebetalingsandelen fastholdes på 25 procent i 2022 og fremover og midlerne til minimumsnormeringer indgår fuldt i beregningsgrundlaget.

### Sagens forløb

03-03-2021 Borgmesterens Afdeling påtegning

Fremsendes til Magistraten. Borgmesterens Afdeling har ingen bemærkninger til indstillingen.

 08-03-2021 Magistraten

Fremsendes til [adresse] med bemærkning, at Magistraten i mødet den 8. marts 2021 anbefaler, at byrådet tiltræder Magistratsafdelingen for Børn og Unges indstilling af 2. marts 2021.

Til byrådsbehandlingen udarbejdes notat om rekrutteringsindsatsen for pædagogisk personale.

 10-03-2021 [adresse]
Fremsendes til Børn og Unge-udvalget til behandling i henhold til beslutning i byrådets møde den 10. marts 2021.
 17-03-2021 Børn og Unge-udvalget

Zara Vestergaard, Leif Carlsen, Jean Kjær og Einer Møller kunne tiltræde indstillingen.

Gertrud Lauritsen kunne tiltræde indstillingen med følgende bemærkning:

*Jeg er bekymret for den stigende forældrebetaling.*

Ruth Jensen tog forbehold for drøftelse i gruppen.

Vivian Petersen var forhindret i at deltage i konklusionen.

 24-03-2021 Aarhus Byråd

Tilbagesendes Magistratsafdelingen for Børn og Unge med bemærkning, at byrådet i sit møde den 24. marts 2021 har vedtaget Magistratens indstilling i overensstemmelse med erklæring fra Børn og Unge-udvalget af 17. marts 2021.

Magistratsafdelingen for Børn og Unge udarbejder notat.